久旱湫舍殆不可遣免一夕雷雨忽作
作者：李之儀
朝代：宋

paragraphs: 半夜一濯雨，斷夢失炎蒸。
汗甑不復鼓，蚊雷爲之停。
逡巡萬竅號，破窗風如傾。
絺帷强主宰，庭砌已滿盈。
極護老稚奔，懽呼閭里情。
但覺萬里返，浩蕩隨滄溟。
掠眼纔閃爍，劈耳俄掀轟。
豈暇計飄溺，且護嬰兒驚。
小休月在戶，却視斗挂甍。
唧唧與啾啾，次第先秋鳴。
粵從臘雪後，旱魃苦自明。
焦枯病三農，芽田不滋榮。
隴畝半坼裂，几席饒蠅虻。
端若一大難，眊焉猶宿酲。
點我讀書燈，凉宵聊與征。
庶几簡牘中，暫寓蠻觸爭。